LIVING for free

Ηρακλειώτικο Καρναβάλι 2026
2026-02-15 11:30 - 15:00 (Europe/Athens) | Κεντρική πλατεία Ηρακλείου Αττικής, Πλατεία Ηρακλείου, Ηράκλειο, Αττική, 14121, Greece
Ηρακλειώτικο Καρναβάλι 2026
Το Ηρακλειώτικο Καρναβάλι έρχεται για ακόμα μια χρονιά για να προσφέρει στιγμές χαράς και κεφιού στους κατοίκους του Δήμου Ηρακλείου Αττικής. Το Τμήμα Πολιτισμού του Δήμου έχει ετοιμάσει για τις 14 και 15 Φεβρουαρίου ένα Σαββατοκύριακο με παιχνίδια, μουσική, χορό και, φυσικά, μεταμφιέσεις. Ένα διήμερο που θα κορυφωθεί με την καθιερωμένη πλέον καρναβαλική παρέλαση το πρωί της Κυριακής 15 Φεβρουαρίου.
Όπως κάθε χρόνο έτσι και φέτος, στην παρέλαση θα συμμετέχουν δεκάδες γκρουπ από σχολεία, συλλόγους αλλά και απλές παρέες της πόλης, που, μαζί με τα άρματα του Καρναβαλιού, θα κατέβουν χορεύοντας τη λεωφόρο Ηρακλείου ώστε όλες και όλοι μαζί να καταλήξουν στην κεντρική πλατεία του Δήμου, όπου θα στηθεί αποκριάτικο, παραδοσιακό ξεφάντωμα με την Στέλλα Κονιτοπούλου και την ορχήστρα της.
Αναλυτικά το πρόγραμμα των φετινών εκδηλώσεων
Σάββατο 14 Φεβρουαρίου από τις 17.00 στην κεντρική πλατεία, παιδικό πάρτι με dj, παιχνίδια, φουσκωτά, ανιματέρς, σοκολατοπόλεμο και έναν μεγάλο διαγωνισμό χορού και στολής.
Κυριακή 15 Φεβρουαρίου στις 11.30 το πρωί ξεκινά η καρναβαλική παρέλαση επί της λεωφόρου Ηρακλείου από την οδό Χελμού και κατάληξη στην κεντρική πλατεία. Εκεί, καρναβαλιστές και κοινό θα μπορέσουν να χορέψουν και να ξεφαντώσουν με τα παραδοσιακά τραγούδια της Στέλλας Κονιτοπούλου.
Καθαρά Δευτέρα 23 Φεβρουαρίου από τις 11.00 το πρωί τα παραδοσιακά, πλέον, Κούλουμα στο Κτήμα Φιξ με κεράσματα, μουσική, χορό για όλους, παιχνίδια και δραστηριότητες για τα παιδιά.
Φυσικά, η συμμετοχή σε όλες τις εκδηλώσεις είναι ελεύθερη και δωρεάν.
«Το Ηράκλειο φορά τα αποκριάτικά του και γεμίζει χαμόγελα, χρώματα και μουσικές. Μικροί και μεγάλοι, οικογένειες, φίλοι και παρέες, σας προσκαλούμε να ζήσετε από κοντά τις καρναβαλικές μας εκδηλώσεις, να συμμετάσχετε στην αποκριάτικη παρέλαση και να διασκεδάσετε στη μεγάλη γιορτή με μουσική που θα ακολουθήσει στην κεντρική πλατεία της πόλης. Ελάτε να γεμίσουμε τους δρόμους με κέφι, ρυθμό και αισιοδοξία, να χορέψουμε, να τραγουδήσουμε και να γιορτάσουμε όλοι μαζί. Η πόλη μας γιορτάζει – και αυτή η γιορτή είναι για όλες και όλους», το μήνυμα του δημάρχου Ηρακλείου Αττικής, Νίκου Μπάμπαλου.
«Το Ηράκλειο είναι έτοιμο για το Καρναβάλι 2026! Με έμβλημα την αγάπη, σας προσκαλώ να ενώσουμε τις δυνάμεις μας σε μια γιορτή γεμάτη χαρά για τη ζωή. Οι καρναβαλικές εκδηλώσεις μας συνδυάζουν την παράδοση με τη σύγχρονη δημιουργία, την ανατροπή, τη σάτιρα και, κυρίως, τη συνεργασία. Είναι μια μοναδική ευκαιρία να ενώσουμε τις φωνές μας και να γιορτάσουμε μαζί. Ας γεμίσουμε τους δρόμους με κέφι, ρυθμό και χρώμα! Η αληθινή χαρά λάμπει όταν τη μοιραζόμαστε. Ετοιμαστείτε – η γιορτή ξεκινά!», το σχόλιο της εντεταλμένης για τον Πολιτισμό δημοτικής συμβούλιο, Κατερίνας Ζαγγανά.

Απόκριες 2026 στο Ίλιο
2026-02-15 11:30 - 15:00 | Πλατεία Γεννηματά (Ελευθερίας) Ίλιο, πλατεία Γεννηματά, Ίλιο, Αττική, 13122, Greece
Απόκριες 2026 στο Ίλιο
Οι «Απόκριες στο Ίλιον» επιστρέφουν και φέτος, για να γεμίσουν την πόλη μας χρώμα και μουσική. Η Αποκριά μάς δίνει έναν λόγο να συναντηθούμε ξανά, να ζήσουμε την πόλη μας: στις πλατείες και στις γειτονιές, με εκδηλώσεις ανοιχτές για όλους και με πρωταγωνιστές τα παιδιά. Το Ίλιον μπαίνει στους ρυθμούς του Καρναβαλιού!
Κυριακή 15/02 |11:30 Ilion Garnival Street Party
Οδός Πρωτεσιλάου. Εκκίνηση από το 1ο ΓΕΛ Ιλίου (Ιδομενέως 104 &Αγ. Βαρβάρας)
Πολύχρωμες στολές, κέφι, φαντασία και πρωτότυπες μεταμφιέσεις. Ένα Ίλιον που μεταμορφώνεται στους ρυθμούς της Αποκριάς. To Ilion Carnival Street Party έρχεται για τρίτη χρονιά και σας προσκαλεί να φορέσετε την αποκριάτικη στολή σας και να γίνετε μέρος της πιο ζωντανής γιορτής της πόλης. Μικρά χαμόγελα και παιδικές φωνές γεμίζουν τους κεντρικούς δρόμους του Ιλίου, ενώ οι μεγάλοι αφήνουν για λίγο την καθημερινότητα και μπαίνουν κι αυτοί στο παιχνίδι. Η διαδρομή γίνεται μια μεγάλη αποκριάτικη βόλτα με μουσική, χρώμα και ενέργεια, όπου όλοι – μικροί και μεγάλοι – νιώθουμε την πόλη μας σαν μία μεγάλη παρέα.
Στη διαδρομή, οι ανιματέρ δίνουν τον ρυθμό, το face painting βάζει την τελευταία πινελιά στη μεταμόρφωση, ενώ μεγαλοφιγούρες, ξυλοπόδαροι, ζογκλέρ και μπαλονάδες γεμίζουν τον δρόμο με εικόνες που μένουν αξέχαστες. Φόρεσε τη στολή σου, πάρε την παρέα σου και κατέβα στον δρόμο. Γιατί το llion Carnival Street Party είναι η Αποκριά όπως τη θέλουμε: από κοντά, όλοι μαζί.
Κυριακή 15/02 12:30 Μεγάλη Καρναβαλική Συναυλία με την Κατερίνα Στικούδη
Κεντρική Πλατεία Ιλίου «Γ. Γεννηματάς»
Αμέσως μετά το llion Carnival Street Festival, η γιορτή μεταφέρεται στην Κεντρική Πλατεία «Γ. Γεννηματάς» με τη μεγάλη καρναβαλική συναυλία της Κατερίνας Στικούδη. Με την εκρηκτική της σκηνική παρουσία, τον ρυθμό και τον δυναμισμό της, η δημοφιλής performer μετατρέπει την πλατεία σε μια pop γιορτή γεμάτη χορό, ενέργεια και θετική διάθεση. Φορέστε τη στολή σας, μείνετε στην πλατεία και ελάτε να ζήσουμε όλοι μαζί τη συνέχεια του καρναβαλιού από κοντά.

Αποκριές 2026 στον Δήμο Βάρης Βούλας Βουλιαγμένης
2026-02-15 12:00 - 14:00 | Πάρκο Εθνικής Αντίστασης Βούλα, Κωνσταντίνου Καραμανλή και Ζεφύρου, Βούλα, Αττική, 16673, Greece
Αποκριές 2026 Βάρης Βούλας Βουλιαγμένης. Ο Δήμος Βάρης Βούλας Βουλιαγμένης προσκαλεί όλους τους δημότες και επισκέπτες να συμμετάσχουν στις αποκριάτικες εκδηλώσεις 2026, με ένα πολυήμερο πρόγραμμα γεμάτο μουσική, χορό, παράδοση, θέατρο και οικογενειακή ψυχαγωγία. Οι φετινές Απόκριες συνδυάζουν το σύγχρονο γλέντι με τα έθιμα του τόπου μας και προσφέρουν μοναδικές εμπειρίες πολιτισμού και διασκέδασης σε κάθε γειτονιά της πόλης.
Πατήστε ΕΔΩ για να δείτε το πλήρες πρόγραμμα
Κυριακή 15 Φεβρουαρίου 2026 | 12:00 «Στη Χώρα της Αποκριάς» – Πάρκο Εθνικής Αντίστασης, Βούλα
Υπαίθρια παιδική εκδήλωση για όλη την οικογένεια με παιχνίδια, αποκριάτικες κατασκευές, face painting, μουσική, δώρα και πολλές εκπλήξεις σε ένα τρίωρο γιορτής και ξεφαντώματος.
Κυριακή 15 Φεβρουαρίου 2026 | 18:00 Θεατρική Παράσταση «Αίσωπος Φτού και Βγαίνω» – Θέατρο Βάρης
Επετειακή παράσταση της θεατρικής ομάδας ΤΟΠΙ για τα 10 χρόνια της, σε διασκευή και σκηνοθεσία Δημήτρη Πλειώνη. Μια σύγχρονη και ευρηματική προσέγγιση των μύθων του Αισώπου με πρωταγωνιστές: Κωνσταντίνο Δημητρακάκη, Μαρία Σαρέλη, Βασιλίνα Κατερίνη, Λεωνίδα Μπακάλη και Δημήτρη Πλειώνη.

Καρναβάλι στους Άγιους Ανάργυρους
2026-02-15 12:00 - 15:00 | Πλατεία Δημοκρατίας Καματερό, Πλατεία Δημοκρατίας, Καματερό, Αττική, 13451, Greece
Η στιγμή του Καρναβαλιού έφτασε. Ελάτε όλοι μαζί να χορέψουμε και να διασκεδάσουμε την Κυριακή 15 Φεβρουαρίου στον Δήμο Αγίων Αναργύρων-Καματερού σε ένα καρναβάλι που θα το θυμάστε για καιρό. Μασκαρευτείτε και ελάτε στη Λεωφόρο Φυλής στη στάση Γαβαλά. Ο τερματισμός του καρναβαλιού θα γίνει στην πλατεία Δημοκρατίας. Οι δηλώσεις συμμετοχής ομάδων θα γίνουν ως τις 6 Φεβρουαρίου 2026. «Οπλιστείτε» με κέφι και θετική διάθεση και ετοιμαστείτε για τις 15 Φεβρουαρίου.

Απόκριες 2026 στην Αργυρούπολη
2026-02-15 12:00 - 15:00 | Λεωφόρος Μαρίνου Γερουλάνου Αργυρούπολη, Λεωφόρος Μαρίνου Γερουλάνου, Αργυρούπολη, Αττική, 16452, Greece
Απόκριες 2026 στην Αργυρούπολη
Την Κυριακή 15 Φεβρουαρίου 2026 ελάτε να γιορτάσουμε μαζί το πιο εντυπωσιακό και χαρούμενο καρναβάλι με ατελείωτο κέφι, χορό, μουσική και πολλές εκπλήξεις για μικρούς και μεγάλους! Μαθητές από τα σχολεία και σύλλογοι της πόλης μας θα παρελάσουν παρέα με ξυλοπόδαρους, μασκότ, ζογκλέρ και μπάντα με κρουστά, δίνοντας το σύνθημα για ένα τρελό αποκριάτικο ξεφάντωμα.
Η έναρξη της καρναβαλικής παρέλασης έχει προγραμματιστεί στις 12:00 επί της Λεωφόρου Μαρίνου Γερουλάνου και αμέσως μετά θα ακολουθήσει μια εκρηκτική μουσική συναυλία με την αγαπημένη Μπέσσυ Αργυράκη και τον μοναδικό Λάκη Τζορντανέλλι μπροστά από την πλατεία Βάρναλη.
Σας περιμένουμε να χορέψουμε και να διασκεδάσουμε όλοι μαζί στους ρυθμούς των αποκριών!

Μαθητικό Καρναβάλι στον Δήμο Παλαιού Φαλήρου
2026-02-15 12:00 - 16:00 | Αγίου Αλεξάνδρου Φάληρο, Αγίου Αλεξάνδρου, Παλαιό Φάληρο, Αττική, Greece
Μαθητικό Καρναβάλι στον Δήμο Παλαιού Φαλήρου
Ο Δήμος Παλαιού Φαλήρου και το Γραφείο Παιδείας, σε συνεργασία με τα Σχολεία, τους Συλλόγους Γονέων & Κηδεμόνων, καθώς και τους Αθλητικούς και Πολιτιστικούς Συλλόγους της πόλης, διοργανώνουν το Μαθητικό Καρναβάλι, προσκαλώντας μικρούς και μεγάλους σε μια ξεχωριστή αποκριάτικη γιορτή γεμάτη χρώμα, μουσική και χαμόγελα.
Σημείο Συγκέντρωσης & Διαδρομή Παρέλασης Η αποκριάτικη παρέλαση θα ξεκινήσει στις 12:00, με σημείο συγκέντρωσης την οδό Αγίου Αλεξάνδρου, από Πλειάδων έως Σειρήνων. Θα ακολουθήσει προσχεδιασμένη πορεία έως την Πλατεία Φλοίσβου (Εθνικής Αντιστάσεως), υπό τους ρυθμούς μουσικής από DJ, δημιουργώντας ένα μεγάλο υπαίθριο αποκριάτικο party.
Πρόγραμμα Εκδηλώσεων
Στην Πλατεία Φλοίσβου το γιορτινό κλίμα θα κορυφωθεί με:
Χορευτική ομάδα samba
Τη συμμετοχή του γνωστού Βραζιλιάνου χορευτή και χορογράφου Jerry Egharevba
Live εμφανίσεις από την Evangelia
Το εντυπωσιακό show των W.A.L.K.M.A.N – The Show
Πρόσκληση Συμμετοχής Ο Δήμος Παλαιού Φαλήρου καλεί μαθητές, παιδιά, γονείς και καρναβαλιστές κάθε ηλικίας να φορέσουν τις μάσκες και τα αποκριάτικα κοστούμια τους και να συμμετάσχουν σε μια μοναδική καρναβαλική παρέλαση, γεμάτη κέφι, αισιοδοξία και δημιουργία.
Κυριακή 15 Φεβρουαρίου 2026
Ώρα έναρξης: 12:00

Αποκριάτικα δρώμενα στη Νέα Σμύρνη
2026-02-15 12:00 - 16:00 | Πλατεία Νέας Σμύρνης, Πλατεία Νέας Σμύρνης, Νέα Σμύρνη, Αττική, Greece
Αποκριάτικα δρώμενα στη Νέα Σμύρνη
Η παράδοση έχει την τιμητική της αυτή την Κυριακή 15 Φεβρουαρίου στην Πλατεία όπου συνεχίζονται οι Αποκριάτικες εκδηλώσεις του Δήμου Νέας Σμύρνης.
Οι Πολιτιστικοί Σύλλογοι της πόλης θα αναβιώσουν τα αποκριάτικα ήθη και τα έθιμα των τόπων μας κι όλοι μαζί θα στροβιλιστούν γύρω από το γαϊτανάκι σε αποκριάτικους παραδοσιακούς χορούς.
Συμμετέχουν η Ένωση Ηπειρωτών “Η Τιτάνη”, η Ένωση Κρητών Νέας Σμύρνης, η Ένωση Ποντίων “Η Μαύρη Θάλασσα”, ο Μορφωτικός Σύλλογος Ανεμωτίσιων Λέσβου, ο Πολιτιστικός Σύλλογος “Αιολίδα” ο Πολιτιστικός Σύλλογος Αιτωλοακαρνάνων “Ο Αχελώος” ο Σύλλογος Ιμβρίων και ο Σύλλογος Τενεδίων “Ο Τέννης”.
Ώρα έναρξης 12:00
Σας περιμένουμε όλους!

Απόκριες 2026 στις Αχαρνές
2026-02-15 16:00 - 20:00 | Κεντρική Πλατεία Αχαρνών Ηρώων Πολυτεχνίου Αγιος Βλάσιος, Πλατεία Αχαρνών, Αχαρνές, Αττική, 136 78, Greece
Απόκριες 2026 στις Αχαρνές
Σε καρναβαλικούς ρυθμούς κινούνται πλέον όλοι και ετοιμάζονται για τις καρναβαλικές εκδηλώσεις. Το ίδιο ισχύει φυσικά και για τον Δήμο Αχαρνών, ο οποίος για ένα ακόμη χρόνο θα δώσει τον ρυθμό της διασκέδασης και της ψυχαγωγίας. Τα τελευταία χρόνια ο Δήμαρχος Σπύρος Βρεττός και η δημοτική αρχή έκαναν μια μεγάλη προσπάθεια και για την αναβίωση των εθίμων, κυρίως όμως για την επιστροφή της παρέλασης των αρμάτων. Και μπορεί η καρναβαλική παρέλαση να είναι το επίκεντρο των εκδηλώσεων, δεν θα είναι όμως η μόνη, καθώς οι εκδηλώσεις εκτείνονται σε τρεις μέρες.
Την Κυριακή καρναβαλική παρέλαση αρμάτων και Αναστασία
Την επόμενη μέρα, την Κυριακή 15 Φεβρουαρίου 2026, θα πραγματοποιηθεί η μεγάλη καρναβαλική παρέλαση με άρματα. Συνολικά δέκα άρματα και ακόμη περισσότερα πληρώματα θα χορέψουν στον ρυθμό του καρναβαλιού. Φέτος η παρέλαση επιστρέφει στη Λεωφόρο Πάρνηθος με αφετηρία τη διασταύρωση των οδών Λαθέας και Πάρνηθος και τερματισμό την κεντρική πλατεία. Η προσυγκέντρωση των συλλόγων είναι στις 14:30 και η παρέλαση θα ξεκινήσει στις 16:00.
Παρουσιαστής για δεύτερη φορά θα είναι ο γνωστός δημοσιογράφος Στέφανος Κωνσταντινίδης, ο οποίος πέρσι κέρδισε τις εντυπώσεις με το κέφι, τις έξυπνες ατάκες, τη σπιρτάδα και την αστείρευτη διάθεσή του. Τον ρόλο της βασίλισσας του καρναβαλιού αναλαμβάνει αυτή τη φορά η αγαπημένη Γωγώ Γαρυφάλλου.
Και φυσικά θα ακολουθήσει ένα μεγάλο πάρτι στην κεντρική πλατεία. Η εντυπωσιακή αγαπημένη της νεολαίας Αναστασία θα είναι εκεί σε μια συναυλία που θα μας ξεσηκώσει. Από τις 6 το απόγευμα η πλατεία θα γεμίσει με μουσικές επιτυχίες και φυσικά πολύ χορό.
Ούτε φέτος βέβαια θα λείψει ο καθιερωμένος σοκολατοπόλεμος, ενώ σε όλη τη διαδρομή σφυρίχτρες, μάσκες και σερπατίνες θα μοιράζονται στα παιδιά, προσφέροντας ακόμη περισσότερο κέφι.
Οι κυριακάτικες εκδηλώσεις περιλαμβάνονται στο πρόγραμμα της Περιφέρειας Αττικής: «Στη αγκαλιά της Αττικής – Πολιτισμός και Αθλητισμός στις γειτονιές μας». Με την πολύτιμη συνδρομή και συμμετοχή της Περιφέρειας ο Δήμος Αχαρνών διοργανώνει και φέτος εκδηλώσεις με ελεύθερη συμμετοχή για όλους τους δημότες.

Η πιο πλούσια αγελάδα του κόσμου στην Πετρούπολη
2026-02-15 17:00 - 19:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Την Κυριακή (15/2, 17:00), στο Πνευματικό Κέντρο του Δήμου Πετρούπολης (Μπουμπουλίνας 59 & Αθ. Διάκου) -στο πλαίσιο της δράσης, με τίτλο: «Μικροί Βιβλιοεξερευνητές», με ελεύθερη είσοδο- ο Δήμος Πετρούπολης σας προσκαλεί να παρακολουθήσετε τη διαδραστική παρουσίαση του βιβλίου, «Η πιο πλούσια αγελάδα του κόσμου», από τη θεατρική ομάδα «Ανεμόμυλοι». Θα τηρηθεί σειρά προτεραιότητας.
Μια γαλήνια αγελάδα ζει ευτυχισμένη κάτω από μια μηλιά, αλλά ένα επιχειρηματικό γουρούνι προσπαθεί να την πείσει να πουλάει μήλα και να γίνει πλούσια, με την αγελάδα να αδιαφορεί για την υλική πρόταση.
Μια χιουμοριστική παρουσίαση, για παιδιά 5 ετών και άνω, με τη νέα διασκεδαστική ιστορία του Barroux που μας θυμίζει πως η αληθινή χαρά βρίσκεται στα απλά πράγματα κι ότι δε χρειαζόμαστε πλούτη ή εξουσία για να είμαστε ευτυχισμένοι.

Το φεστιβάλ Δράμας ταξιδεύει στην Ηλιούπολη
2026-02-15 20:00 - 22:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Προβολές Κινηματογραφικής Λέσχης Ηλιούπολης
Προβολές Κινηματογραφικής Λέσχης Ηλιούπολης για το 2026. Η Κινηματογραφική Λέσχη Ηλιούπολης – Κ.Λ.Η. με 38 χρόνια δημιουργικής παρουσίας, συνεχούς λειτουργίας και προσφοράς στον πολιτισμό της Ηλιούπολης, ξεκινάει τις προβολές της 38ης Χειμερινής Περιόδου για 2026 από την Κυριακή 18 Ιανουαρίου και θα διαρκέσει έως και την Κυριακή 5 Απριλίου 2026. Οι προβολές θα πραγματοποιηθούν στο Μουσείο Εθνικής Αντίστασης (Σοφοκλή Βενιζέλου & Μαρίνου Αντύπα, Πλατεία Εθνικής Αντίστασης) τις Κυριακές (και Σάββατο 14 Απριλίου), στις 20:00. Η είσοδος είναι ελεύθερη σε όλες τις προβολές και θα ακολουθεί συζήτηση αμέσως μετά. Το πρόγραμμα συνδυάζει την αισθητική απόλαυση με τη διασκέδαση, με επιλογές για όλη την οικογένεια και για όλες τις προτιμήσεις.
Πατήστε ΕΔΩ για να δείτε το πλήρες πρόγραμμα
ΤΟ ΦΕΣΤΙΒΑΛ ΔΡΑΜΑΣ ΤΑΞΙΔΕΥΕΙ ΣΤΗΝ ΗΛΙΟΥΠΟΛΗ
ΣΑΒΒΑΤΟ-ΚΥΡΙΑΚΗ 14-15/02/2026 ΔΙΗΜΕΡΟ ΠΡΟΒΟΛΩΝ ΤΩΝ ΒΡΑΒΕΥΜΕΝΩΝ ΤΑΙΝΙΩΝ ΤΟΥ 48ου ΦΕΣΤΙΒΑΛ ΕΛΛΗΝΙΚΩΝ ΤΑΙΝΙΩΝ ΜΙΚΡΟΥ ΜΗΚΟΥΣ ΔΡΑΜΑΣ (2025, 6 + 5 ταινίες, 122 ́ + 120 ́) Σε συνεργασία με το Φεστιβάλ Ταινιών Μικρού Μήκους Δράμας.

Δωρεάν Έλεγχος Ακουστικής Ικανότητας στην Καλλιθέα
2026-02-16 09:00 - 13:00 | Δημοτικά Ιατρεία Καλλιθέας, Ανδρομάχης 100, Καλλιθέα, Αττική, 17672, Greece
Το Ελληνικό Διαδημοτικό Δίκτυο Υγιών Πόλεων του Π.Ο.Υ., σε συνεργασία με το ΚΕΠ Υγείας Δήμου Καλλιθέας, διοργανώνουν τη δράση προληπτικού ελέγχου ακοής «Ακούω Καλά», προσφέροντας δωρεάν εξετάσεις σε δημότες και κατοίκους. Η δράση στοχεύει στην έγκαιρη ανίχνευση πιθανών προβλημάτων ακοής και στην ενημέρωση των πολιτών για τη σημασία της πρόληψης και της φροντίδας της ακοής σε κάθε ηλικία.
Ημερομηνία: Δευτέρα 16 Φεβρουαρίου 2026
Ώρες: 09:00 – 13:00
Τοποθεσία: Δημοτικά Ιατρεία Καλλιθέας, Ανδρομάχης 100
Συμμετοχή: Δωρεάν, κατόπιν ραντεβού
Τηλέφωνο Ραντεβού: 210 95 22 414 (κ. Αλεξανδροπούλου)
Οι ενδιαφερόμενοι μπορούν να κλείσουν το ραντεβού τους έγκαιρα, καθώς θα τηρηθεί σειρά προτεραιότητας. Η πρόληψη είναι το πρώτο βήμα για καλή ποιότητα ζωής και σωστή φροντίδα της υγείας μας.

Γονείς με Ενσυναίσθηση στην Αργυρούπολη
2026-02-16 17:30 - 19:30 | 5ος Παιδικός Σταθμός Αργυρούπολης, Κομνηνών 34Β, Αργυρούπολη, Αττική, 16452, Greece
Γονείς με Ενσυναίσθηση
Κύκλος Ομάδων Γονέων Παιδιών των Παιδικών Σταθμών
Δευτέρα 16 Φεβρουαρίου και ώρα 17:30 – 19:30
«Όρια και συνέπειες – Πράξεις Προστασίας και φροντίδας»
Για δεύτερη συνεχόμενη χρονιά, o Δήμος Ελληνικού – Αργυρούπολης, υλοποιεί έναν νέο κύκλο θεματικών ομάδων γονέων με στόχο την ενδυνάμωση, τη στήριξη και την καθοδήγηση των γονιών σε ζητήματα καθημερινής ανατροφής και ψυχοσυναισθηματικής ανάπτυξης των παιδιών τους. Σας προσκαλούμε στην τέταρτη συνάντηση ομάδας γονέων η οποία θα πραγματοποιηθεί τη Δευτέρα 16 Φεβρουαρίου και ώρα 17:30 στον 5ο Παιδικό Σταθμό (Κομνηνών 34Β, Αργυρούπολη) με θέμα «Όρια και συνέπειες – Πράξεις Προστασίας και φροντίδας». Η συνάντηση είναι δωρεάν προς όλους τους γονείς, όλων των παιδικών σταθμών.
Τον συντονισμό της πρωτοβουλίας «Γονείς με ενσυναίσθηση» έχει τo Κέντρο Κοινότητας του Τμήματος Κοινωνικής Πολιτικής & Ισότητας των Φύλων της Διεύθυνσης Κοινωνικής Συνοχής του Δήμου Ελληνικού – Αργυρούπολης, σε συνεργασία με τους Δημοτικούς Βρεφονηπιακούς Σταθμούς της πόλης μας.

Ανοιχτό Πανεπιστήμιο Ηλιούπολης Εργαστήρια
2026-02-16 18:00 - 19:30 | Δημοτική Βιβλιοθήκη Ηλιούπολης, Νικομάχου 18, Ηλιούπολη, Αττική, Greece
Ανοιχτό Πανεπιστήμιο Ηλιούπολης 2025
Ο Δήμος Ηλιούπολης βρίσκεται στην ευχάριστη θέση να ενημερώσει τους Δημότες και κατοίκους της πόλης ότι ο σημαντικός Θεσμός του Ανοιχτού Πανεπιστημίου επανέρχεται στην πόλη, πιστός “στο ραντεβού του με τους Δημότες με στόχο τη διά βίου μάθηση“. Η Συμμετοχή στο Ανοιχτό Πανεπιστήμιο είναι εντελώς Δωρεάν και διεξάγεται στα πλαίσια της Διά βίου Μάθησης και της Κοινωνικής Υπευθυνότητας του Δήμου Ηλιούπολης. Μπορεί δε να πραγματοποιηθεί και με εγγραφή στη φόρμα συμμετοχής εδώ.
Πατήστε ΕΔΩ για να δείτε το πλήρες πρόγραμμα
Στα πλαίσια του Ανοιχτού Πανεπιστημίου, παράλληλα με τις διαλέξεις, θα λειτουργήσουν εργαστήρια μαθηματικών και φιλοσοφίας στην ποίηση και τη λογοτεχνία, στην αίθουσα εκδηλώσεων της Βιβλιοθήκης του Δήμου Ηλιούπολης , Οδός Νικομάχου 18.
12/1/2026 έως 16/3/2026, Ημέρα Δευτέρα, Ώρα 18:00-19:30
Εννέα (9) εργαστήρια φιλοσοφίας στην ποίηση και τη λογοτεχνία
Εισηγητής: Φώτιος Χρήστου, Διδάκτωρ Φιλοσοφίας-Φιλόλογος
Αναλυτικότερα:
12/1/26
Θέμα: “Ο άνθρωπος και η κοινωνία στο Διονύσιο Σολωμό. Μια φιλοσοφική πλευρά της ποίησής του”
19/1/2026
Θέμα: “Οι ωδές του Ανδρέα Κάλβου και ο ελληνικός του λόγος”
26/1/2026
Θέμα: “Η άποψη του Αλέξανδρου Παπαδιαμάντη για τον άνθρωπο. Ένας φιλοσοφικός λόγος για τη φύση του ανθρώπου”
2/2/2026
Θέμα: “Η φιλοσοφία και ο λόγος για την ελευθερία στον Τίτο Πατρίκιο”
9/2/2026
Θέμα: “Ο άνθρωπος στον Μπαταργιά και τον Τάκη-Πλούμα του Μιλτιάδη Μαλακάση”
16/2/2026
Θέμα: “Ο Ανδρέας Εμπειρίκος στη σύγχρονη φιλοσοφική σκέψη”
2/3/2026
Θέμα: “Η ποίηση και ο λόγος στο Δημήτρη Παπαδίτσα”
9/3/2026
Θέμα: “Οι προηγμένες θέσεις για τον άνθρωπο της Κικής Δημουλά”
16/3/2026
Θέμα: “Η γνώση και η φιλοσοφία στον Άγγελο Κανιούρα”

Ανοικτό Πανεπιστήμιο Περιστερίου
2026-02-16 19:00 - 21:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Δημοτικό Ελεύθερο Ανοικτό Πανεπιστήμιο Περιστερίου
Ακαδημαϊκό Έτος 2025 – 2026
Το Δημοτικό Ελεύθερο Ανοικτό Πανεπιστήμιο (ΔΕΑΠ) Περιστερίου με τη συνεργασία της Δημοτικής Βιβλιοθήκης και της Κοινωφελούς Δημοτικής Επιχείρησης Πολιτιστικής Ανάπτυξης του Δήμου Περιστερίου (ΔΕΠΑΔΠ), ανοίγει τις πύλες του για το ακαδημαϊκό έτος 2025–2026, συνεχίζοντας τον επιτυχημένο θεσμό που έχει κερδίσει την εμπιστοσύνη και τη συμμετοχή χιλιάδων πολιτών.
Για περισσότερες πληροφορίες – συμμετοχές: Δημοτική Βιβλιοθήκη Περιστερίου, τηλ.: 210 5716057, www.dvivlper.gr , email: info@dvivlper.gr
Οι διαλέξεις θα πραγματοποιούνται στο Συνεδριακό – Πολιτιστικό Κέντρο του Δημαρχιακού Μεγάρου (Καραθεοδωρή και Εθν. Αντιστάσεως – στάση Μετρό «Περιστέρι»), κάθε Δευτέρα 19:00 – 21:00.
Πατήστε εδώ για να δείτε το πλήρες πρόγραμμα
16 ΦΕΒΡΟΥΑΡΙΟΥ 2026: Τσάκνης Ιωάννης, Ομότιμος Καθηγητής Επιστήμης και Τεχνολογίας Τροφίμων – ΠΑΔΑ, Θέμα: “Τρώω Υγιεινά να μην Αρρωσταίνω – Ειδικές Κατηγορίες Τροφίμων”

Χρέος και κυριαρχία στη Νέα Σμύρνη
2026-02-16 19:00 - 21:00 | Πολυχώρος Γαλαξίας Νέα Σμύρνη, 2ας Μαΐου 16, Νέα Σμύρνη, Αττική, Greece
Σεμινάρια Πολιτικής Ιστορίας στη Νέα Σμύρνη
Κύκλος Σεμιναρίων Πολιτικής και Ιστορίας με τον γενικό τίτλο “Το Πανεπιστήμιο στην Κοινωνία”, που θα πραγματοποιηθεί στο πλαίσιο Μνημονίου Συνεργασίας ανάμεσα στον Δήμο Νέας Σμύρνης και το Πάντειο Πανεπιστήμιο.
Τα σεμινάρια πραγματοποιούνται μέχρι τις 23 Μαρτίου 2026 κάθε Δευτέρα, 19:00-21:00, στον Δημοτικό Πολυχώρο “Γαλαξιας” και οι δημότες θα έχουν την ευκαιρία να παρακολουθούν δωρεάν διαλέξεις από καταξιωμένους Καθηγητές του Παντείου για θέματα που απασχολούν την δημόσια σφαίρα. Τον γενικό συντονισμό έχει ο Πρόεδρος του Τμήματος Πολιτικής Επιστήμης και Ιστορίας του Παντείου Χάρης Αθανασιάδης.
Το πρόγραμμα των σεμιναρίων έχει ως εξής:
19 Ιανουαρίου: «Θα αντέξει η Δημοκρατία;» Εισηγητής Δημήτρης Χριστόπουλος
26 Ιανουαρίου: «Πρόσφυγες και Αριστερά: μία σύνθετη σχέση». Εισηγητής Κωστής Καρπόζηλος
2 Φεβρουαρίου: «Τα κόμματα σε κρίση; Η εξασθένηση ενός κεντρικού θεσμού της Δημοκρατίας». Εισηγητής Μάκης Μοσχονάς
9 Φεβρουαρίου: «Μετανάστευση προς την Ελλάδα: μύθοι και πραγματικότητα» Εισηγητής Λάμπρος Μπαλτσιώτης
16 Φεβρουαρίου: «Χρέος και κυριαρχία» Εισηγητής Θωμάς Νουτσόπουλος
2 Μαρτίου: «ΜΜΕ και Πολιτική στην Μεταπολίτευση» Εισηγήτρια Φανή Κουντούρη
9 Μαρτίου: «Η πολιτική σε κρίση» Εισηγητής Στέφανος Δημητρίου
16 Μαρτίου: «Η Χάννα Άρεντ για την κοινοτοπία του κακού» Εισηγήτρια Βίκυ Ιακώβου
23 Μαρτίου: «Είκοσι ένα και συλλογική μνήμη» Εισηγήτρια Χριστίνα Κουλούρη.
Είσοδος ελεύθερη.

Ελεύθερο Πανεπιστήμιο Χαλανδρίου
2026-02-16 19:00 - 21:00 | Κέντρο Νεότητας του Δήμου Χαλανδρίου, Αντιγόνης & Δαναΐδων, Χαλάνδρι, Αττική, Greece
Ελεύθερο Πανεπιστήμιο Χαλανδρίου
Η Διαφορετικότητα και η Συμπερίληψη ως δομικά στοιχεία κουλτούρας στο εργασιακό περιβάλλον
Τη Δευτέρα 16/02/2026 και ώρα 19:00 στο Κέντρο Νεότητας (Δαναΐδων & Αντιγόνης) το Ελεύθερο Πανεπιστήμιο του Δήμου Χαλανδρίου φιλοξενεί μια πάρα πολύ επίκαιρη και σπουδαίας σημασίας διάλεξη, με θέμα: «Η Διαφορετικότητα και η Συμπερίληψη ως δομικά στοιχεία κουλτούρας στο εργασιακό περιβάλλον».
Ομιλήτρια θα είναι ο Βίκη Χαρίτου Σύμβουλος Διαχείρισης Ανθρώπινου Δυναμικού σε εταιρείες, Εκπαιδεύτρια ενηλίκων και Διεθνώς Πιστοποιημένη Career Coach.
Τι σημαίνουν πραγματικά οι έννοιες Διαφορετικότητα, Ισονομία και Συμπερίληψη και γιατί μας αφορούν όλους στην εργασία μας σήμερα;
Σε αυτή την ομιλία, εξερευνούμε τις συνειδητές και ασυνείδητες προκαταλήψεις που συχνά λειτουργούν ως αόρατα εμπόδια στη συνεργασία, στην απόδοση και στην εξέλιξη ανθρώπων και ομάδων. Δίνεται ιδιαίτερη έμφαση στην έννοια του «Ανήκειν» και στο πώς δημιουργούνται περιβάλλοντα Ψυχολογικής Ασφάλειας, όπου οι εργαζόμενοι μπορούν να εκφράζονται, να συνεισφέρουν και να εξελίσσονται χωρίς φόβο. Η ομιλία συνδέει τη θεωρία με την καθημερινή εργασιακή πραγματικότητα και προτείνει πρακτικές, εφαρμόσιμες ενέργειες για την ενίσχυση μιας κουλτούρας Διαφορετικότητας και Συμπερίληψης.
Μια ανοιχτή πρόσκληση σε όλους τους εργαζόμενους (και μη) δημότες που θέλουν να κατανοήσουν, να προβληματιστούν και να συμβάλουν ενεργά σε πιο δίκαιους, ανθρώπινους και αποτελεσματικούς χώρους εργασίας.
Τον συντονισμό της όλης εκδήλωσης επιμελείται ο Γιώργος Καρκασίνας Μηχανικός Μεταλλείων.

Kοπή Πίτας Μουσικών Ιλίου
2026-02-16 19:30 - 22:30 | Καλλιτεχνικό Καφενείο Θεόδωρος Αγγελόπουλος – Ίλιο, Αγίου Φανουρίου 99, Ίλιο, Αττική, 13122, Greece
Kοπή Πίτας Μουσικών Ιλίου @ Μουσικό Στέκι Ιλίου
Πρόσκληση: Αγαπητοί φίλοι μουσικοί του Ιλίου, σας καλούμε σε μια εορταστική μουσική συνάντηση και κοπή της Πίτας των Μουσικών του Ιλίου στις 16 Φεβρουαρίου 2026 – Ώρα 19:30
Μια εορταστική, συζήτηση για τα κοινά μας ενδιαφέροντα με πολλές εκπλήξεις και μουσικά δώρα.
Η είσοδος στις παραστάσεις είναι ελεύθερη ενώ αξίζει να σημειωθεί πως όλοι οι καλλιτέχνες, ηχολήπτες, φωτιστές, γραφίστες και διοργανωτές για το stage και τις εκδηλώσεις, συμμετέχουν αφιλοκερδώς.
Μουσικό Στέκι Ιλίου
Καλλιτεχνικό Καφενείο «Θ. Αγγελόπουλος» ● Πολιτιστικό Κέντρο «Μελίνα Μερκούρη»
Αγ. Φανουρίου 99, Ίλιον, 2ος όροφος
Είσοδος ελεύθερη
Ώρα: Οι πόρτες ανοίγουν στις 20:00 και οι παρατάσεις τελειώνουν στις 22:30

Δημοτικό Πανεπιστημίο Αγίας Παρασκευής
2026-02-17 17:00 - 19:00 | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΤΡΙΤΗ 17 ΦΕΒΡΟΥΑΡΙΟΥ
⏰ 5:00–6:00 μμ.
Χάρης Καραμπέτσος, Δρ Ψυχίατρος.
ΘΕΜΑ: Διαδίκτυο και εικονικές σχέσεις.
⏰ 6:00–7:00 μμ.
Αλέξης Ζήρας, Συγγραφέας και κριτικός λογοτεχνίας: Ιστορικές γυναικείες λογοτεχνικές μορφές.
ΘΕΜΑ: Α’. Καλλιρρόη Παρρέν (1861-1940).

Belki Sibe στο Πολυτεχνείο
2026-02-17 17:00 - 19:00 | Εθνικό Μετσόβιο Πολυτεχνείο, 28ης Οκτωβρίου 42 & Στουρνάρη, Αθήνα, Αττική, 10682, Greece
Προβολή Τρίτη 17/2 στις 17:00 Πολυτεχνείο BELKI SIBE (Syria and Rojava Documentary) κτίριο Αβέρωφ
BELKI SIBE : A Journey Through the Syrian War and Rojava από τον Αλέξη Δαλούμη
– Παρεμβάσεις από το Δίκτυο Rise Up for Rojava
– τηλεφωνική επικοινωνία με τη Διεθνιστική Κομμούνα
Στον απόηχο της πτώσης του προηγούμενου καθεστώτος στη Συρία τον Δεκέμβριο του 2024 και της ανάληψης της εξουσίας από τη μεταβατική κυβέρνηση της HTS, η Αυτόνομη Διοίκηση της Βόρειας και Ανατολικής Συρίας (DAANES) αντιμετωπίζει μια κρίσιμη καμπή για την επιβίωσή της. Κατά τη διάρκεια του τελευταίου έτους, η περιοχή βρέθηκε στο στόχαστρο συντονισμένων στρατιωτικών επιθέσεων από το στρατό του Συριακού ισλαμικού καθεστώτος και παραστρατιωτικών ομάδων, οι οποίες κλιμακώθηκαν τον Ιανουάριο του 2026 με εισβολές σε κουρδικές συνοικίες του Χαλεπίου και ευρύτερες επιχειρήσεις σε περιοχές όπως το Κομπάνι και η Χασέκε. Η μεταβολή των διεθνών ισορροπιών και η ανάδυση μιας νέας κεντρικής διοίκησης στη Δαμασκό έχουν οδηγήσει σε προσπάθειες βίαιης ενσωμάτωσης της περιοχής και κατάργησης της υφιστάμενης αυτονομίας.
Η προβολή απαντά στο δημόσιο κάλεσμα για διεθνιστική αλληλεγγύη που κρίνεται πλέον επιτακτική, καθώς οι κάτοικοι επιδιώκουν την προστασία των κοινωνικών τους κεκτημένων και την αποτροπή μιας ανθρωπιστικής κρίσης. Εκτιμούμε βαθιά πως η υποστήριξη από τη διεθνή κοινότητα θεωρείται η μόνη εγγύηση για τη διατήρηση της κοινωνικής επανάστασης που συντελείται απο το 2011 και του δημοκρατικού μοντέλου αυτοδιοίκησης μέσω των επιτροπών και των κομμούνων απέναντι στις πιέσεις για συγκεντρωτικό έλεγχο και τις στρατιωτικές απειλές. Σε αυτό το πλαίσιο πραγματοποιούμε την προβολή του Ντοκιμνατέρ BELKI SIBE : A Journey Through the Syrian War and Rojava του Αλέξη Δαλούμη που αποτυπώνει τα γεγονότα την απελευθέρωση εδαφών από την κατοχή του ισλαμικού κράτους Ισλαμικό Κράτος(ISIS/ISIL) το διάστημα 2016-2017 και των κοινωνικών μεταβολών που η κοινωνική επανανάσταση εδραίωνε. Πρωτοβουλία Μεταπτυχιακών – Υποψηφίων Διδακτόρων Αρχιτεκτονικής ΕΜΠ

Η πολιτική ερμηνεία των περιπετειών του ήρωα της Οδύσσειας
2026-02-17 18:30 - 20:30 | Δημοτικό συμβούλιο & ΚΕΠ Χαλανδρίου, Γρηγορίου Γυφτοπούλου 2, Χαλάνδρι, Αττική, 15233, Greece
Μετά από αίτημα του ακροατηρίου και φυσικά τη σύμφωνη γνώμη και προθυμία του ομιλητή Ιωάννη Κανέλλου, το Ελεύθερο Πανεπιστήμιο του Δήμου Χαλανδρίου προχωράει στο επόμενο βήμα, τη διοργάνωση διαδραστικού σεμιναρίου για το θέμα «Η πολιτική ερμηνεία των περιπετειών του ήρωα της Οδύσσειας». Έτσι, οι δύο προηγούμενες παρουσιάσεις των περιπετειών του κυρ-Οδυσσέα μετεξελίσσονται πλέον σε ένα σεμινάριο, με σκοπό τα θέματα να αναλυθούν λεπτομερέστερα και η συζήτηση να διευρυνθεί. Η αλλαγή αυτή οδηγεί και σε αλλαγή χώρου και ημέρας. Στο εξής, ο Όμηρος και ο πολύτροπος ήρωας του θα ζωντανεύουν ημέρα Τρίτη στις 18:30 στην αίθουσα συνεδριάσεων του Δημοτικού Συμβουλίου του Δήμου Χαλανδρίου Γρηγορίου Γυφτοπούλου, πάνω από το κεντρικό ΚΕΠ Χαλανδρίου.
Οι ημέρες διεξαγωγής του σεναρίου είναι οι εξής: 10/02-17/02-24/02, και 03/03-10/03.
Ομιλητής θα είναι ο Ιωάννης Κανέλλος – Ομότιμος Καθηγητής ΙΜΤ Αtlantique, Γαλλία.
Το συντονισμό της όλης εκδήλωσης επιμελείται η Νάση Σιαφάκα – Ομότιμη Καθηγήτρια ΕΚΠΑ.
Η παρακολούθηση των δύο πρώτων ομιλιών δεν κρίνεται απαραίτητη και προφανώς η τακτική παρακολούθηση δεν είναι υποχρεωτική. Μια σύνθεση των προηγούμενων συζητήσεων στην αρχή της κάθε συνάντησης θα παρέχει ικανοποιητικά στοιχεία, ώστε οι συμμετέχοντες να μπορούν να συμβάλλουν δημιουργικά στην εκάστοτε παρουσίαση.

Ανάπτυξη λόγου και ομιλίας στην προσχολική ηλικία
2026-02-18 16:30 - 18:30 | 4ος Βρεφονηπιακός Σταθμός Αγίου Δημητρίου, Τηλέμαχου 39, Άγιος Δημήτριος, Αττική, 17341, Greece
Ανάπτυξη λόγου και ομιλίας στην προσχολική ηλικία
Το Τμήμα Προσχολικής Αγωγής της Διεύθυνσης Παιδείας Δήμου Αγίου Δημητρίου οργανώνει ενημερωτική συνάντηση με θέμα την ανάπτυξη λόγου και ομιλίας στην προσχολική ηλικία, σε συνεργασία με μέλη του Πανελλήνιου Συλλόγου Λογοπεδικών – Λογοθεραπευτών. Στόχος της δράσης είναι η επιστημονικά τεκμηριωμένη ενημέρωση σχετικά με τα αναπτυξιακά στάδια του λόγου, τις ενδείξεις που ενδέχεται να απαιτούν περαιτέρω αξιολόγηση και τη σημασία της πρόληψης και της έγκαιρης παρέμβασης. Παράλληλα, θα αναδειχθεί ο ρόλος της έγκαιρης διάγνωσης στη διασφάλιση της ομαλής κοινωνικής και συναισθηματικής ανάπτυξης του παιδιού.
Η συνάντηση θα πραγματοποιηθεί την Τετάρτη 18 Φεβρουαρίου 2026, στις 16:30, στον 4ο Βρεφονηπιακό Σταθμό (Τηλέμαχου 39). Η είσοδος είναι ελεύθερη.

Ανοιχτό Πανεπιστήμιο Ηλιούπολης
2026-02-18 18:00 - 20:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Ανοιχτό Πανεπιστήμιο Ηλιούπολης 2025
Ο Δήμος Ηλιούπολης βρίσκεται στην ευχάριστη θέση να ενημερώσει τους Δημότες και κατοίκους της πόλης ότι ο σημαντικός Θεσμός του Ανοιχτού Πανεπιστημίου επανέρχεται στην πόλη, πιστός “στο ραντεβού του με τους Δημότες με στόχο τη διά βίου μάθηση“. Η Συμμετοχή στο Ανοιχτό Πανεπιστήμιο είναι εντελώς Δωρεάν και διεξάγεται στα πλαίσια της Διά βίου Μάθησης και της Κοινωνικής Υπευθυνότητας του Δήμου Ηλιούπολης. Μπορεί δε να πραγματοποιηθεί και με εγγραφή στη φόρμα συμμετοχής εδώ.
Πατήστε ΕΔΩ για να δείτε το πλήρες πρόγραμμα
18/2/2026, Ημέρα Τετάρτη, Ώρα 18:00-20:00
Εισηγητής: Ιωάννης Φίκας, Ιδρυτής και Πρόεδρος της Ακαδημίας Φαρσάλων,
Δημοσιογράφος, Συγγραφέας
Θέμα: “Αρχαίοι Πολιτισμοί”

Πανεπιστήμιο Ελεύθερης Μάθησης του Δήμου Αγίας Βαρβάρας
2026-02-18 18:00 - 20:00 | Δημοτικό Ωδείο Αγίας Βαρβάρας Μέγαρο Μήτρος Σουλιμιώτης, Σίφνου & Αγίου Γεωργίου, Αγία Βαρβάρα, Αττική, Greece
Πανεπιστήμιο Ελεύθερης Μάθησης του Δήμου Αγίας Βαρβάρας σε συνεργασία με το Πανεπιστήμιο Δυτικής Αττικής (ΠΑ.Δ.Α.). Με το βλέμμα στραμμένο στο μέλλον και στις απαιτήσεις των καιρών, το Πανεπιστήμιο Ελεύθερης Μάθησης του Δήμου Αγίας Βαρβάρας, σε συνεργασία με το Πανεπιστήμιο Δυτικής Αττικής (ΠΑ.Δ.Α.), μετά την επιτυχημένη ολοκλήρωση των δύο κύκλων της προηγούμενης εκπαιδευτικής περιόδου, συνεχίζει δυναμικά την πορεία του, εγκαινιάζοντας τον επόμενο κύκλο διαλέξεων.
Ο νέος κύκλος ο οποίος έχει τίτλο «Διατροφή και Υγεία», προσεγγίζει την υγεία και την ευεξία του ατόμου, μέσα από τις υγιεινές-λειτουργικές διατροφικές επιλογές του, καθώς η διατροφή αποτελεί τον πλέον βασικό πυλώνα καθορισμού της υγείας.
Οι διαλέξεις πραγματοποιούνται από Καθηγητές, Διδάκτορες, Λέκτορες και Ειδικό Διδακτικό Προσωπικό του ΠΑ.Δ.Α., καθώς και από διακεκριμένους εξωτερικούς συνεργάτες, οι οποίοι προσφέρουν ανιδιοτελώς τη γνώση και την εμπειρία τους στους διδασκόμενους.
Ο τρίτος κύκλος διαλέξεων πρόκειται να ξεκινήσει την Τετάρτη 4 Φεβρουαρίου 2026 και ώρα 18:00 στην αίθουσα εκδηλώσεων του Δημοτικού Ωδείου «Μέγαρο Μήτρος Σουλιμιώτης», Σίφνου και Αγίου Γεωργίου.
Πατήστε εδώ για να δείτε το πλήρες πρόγραμμα και οδηγίες εγγραφής
Γ’ ΚΥΚΛΟΣ ΔΙΑΛΕΞΕΩΝ
ΔΙΑΤΡΟΦΗ ΚΑΙ ΥΓΕΙΑ
Επιστημονικός Υπεύθυνος: Ιωάννης Κουμπούρος
Αν. Καθηγητής στο Τμήμα Δημόσιας και Κοινοτικής Υγείας, του ΠΑΔΑ,
Διευθυντής Ερευνητικού Εργαστηρίου Ψηφιακών Καινοτομιών στη Δημόσια Υγεία
Τετάρτη 18/2/2026
3η Διάλεξη : Διατροφικές ανάγκες του πληθυσμού στην μετά Covid εποχή
Ομιλητής: Γεώργιος Ζακυνθινός, καθηγητής στο Τμήμα Δημόσιας & Κοινοτικής Υγείας του ΠΑ.Δ.Α.

Χαρτογραφήματα δήμου Ζωγράφου
2026-02-18 19:00 - 21:00 | Μουσείο Μαρίκα Κοτοπούλη Ζωγράφου, Αλέκου Παναγούλη 17, Ζωγράφου, Αττική, Greece
Χαρτογραφήματα δήμου Ζωγράφου συνεχίζονται και για τους μήνες Ιανουάριο έως Μάρτιο 2026. Ένας νέος κύκλος του επιτυχημένου θεσμού «Χαρτογραφήματα», με παρουσιάσεις βιβλίων και ανοιχτές συζητήσεις, ξεκινά στην πόλη μας και θα διαρκέσει από τον Ιανουάριο έως και τον Μάρτιο του 2026.
Τα «Χαρτογραφήματα» αποτελούν πρωτοβουλία που συνδέεται άμεσα με τη λειτουργία της Δημοτικής Βιβλιοθήκης Ζωγράφου, η οποία λειτουργεί πλέον για το κοινό με διευρυμένο ωράριο: Δευτέρα έως Πέμπτη 08:00 – 19:00 και Παρασκευή 08:00 – 16:00.
Οι παρουσιάσεις θα πραγματοποιηθούν στη Βίλα Μ. Κοτοπούλη και στη Βίλα Ζωγράφου. Η είσοδος σε όλες τις εκδηλώσεις είναι ελεύθερη.
Πατήστε ΕΔΩ για να δείτε το πλήρες πρόγραμμα.
Τετάρτη 18 Φεβρουαρίου – ΜΟΥΣΕΙΟ «ΜΑΡΙΚΑ ΚΟΤΟΠΟΥΛΗ», ώρα 19:00
Ευγενία Σιούτη «Πέρα δώθε» εκδ. ΘΕΜΕΛΙΟ, 2025

Συζήτηση ανάμεσα στις συγγραφείς Julia Malye και Νίνα Ράπη
2026-02-18 19:30 - 21:30 | Beaver Cooperativa Ρουφ, Μεγάλου Βασίλειου 46α, Αθήνα, Αττική, 11854, Greece
Συζήτηση ανάμεσα στις συγγραφείς Julia Malye και Νίνα Ράπη
Οι ιστορίες μας: Επαναπροσδιορίζοντας τις αφηγήσεις των γυναικών και των λεσβιών
Το Beaver Cooperative, σε συνεργασία με το Γαλλικό Ινστιτούτο Ελλάδος και τις Εκδόσεις Μεταίχμιο, καθώς και με την υποστήριξη της Maria Cyber, διοργανώνει μια συζήτηση αναμεσά στις συγγραφείς Julia Malye και Νίνα Ράπη, δύο φωνές της σύγχρονης φεμινιστικής και queer λογοτεχνίας, την Τέταρτη 18 Φεβρουάριου 19:30, στο Beaver Cooperativa.
Θα συζητήσουν γύρω από τις γυναικείες και λεσβιακές αναπαραστάσεις στη λογοτεχνία, τις δημιουργικές τους διαδικασίες και τις ερευνητικές τους στρατηγικές ως queer/lesbian/dyke συγγραφείς, τις καλλιτεχνικές επιλογές που κάνουν για τη δημιουργία χαρακτήρων, καθώς και τις αφηγήσεις που διαμορφώνουν και επαναδιεκδικούν ως καλλιτέχνιδες και ως κοινότητα. Η Julia Malye θα μιλήσει επίσης για το πρόσφατο μυθιστόρημά της «Pelican Girls» (ελληνική μετάφραση: Μεταίχμιο, 2024), το οποίο αφηγείται την ιστορία φυλακισμένων Γαλλίδων που στάλθηκαν στη Λουϊζιάνα τον 18ο αιώνα ως «μήτρες», καθώς και για το υπό εξέλιξη συγγραφικό της έργο, το οποίο εκτυλίσσεται εν μέρει στην Ελλάδα.
Η Νίνα Ράπη θα μιλήσει επίσης για τη νέα της συλλογή διηγημάτων «Πεδίο Ροής» (Κάπα Εκδοτική), «ένα ταξίδι ανάμεσα στο φαντασιακό και το πραγματικό. Μια ανορθόδοξη ματιά στη ρευστότητα των σχέσεων, του φύλου και της σεξουαλικότητας».
Συντονισμός: Λασκαρίνα Λιακάκου, νομικός, δημοσιογράφος.
Περισσότερα για τις ομιλήτριες
Η Julia Malye είναι συγγραφέας τεσσάρων μυθιστορημάτων που έχουν εκδοθεί στη Γαλλία και στις Ηνωμένες Πολιτείες και εργάζεται ως μεταφράστρια για τον εκδοτικό οίκο Les Belles Lettres. Διδάσκει δημιουργική γραφή από το 2015 και σήμερα διδάσκει στο Sciences Po Paris, σε γαλλικά νοσοκομεία και σε ένα queer μπαρ στο Παρίσι. Το τελευταίο της μυθιστόρημα, «Pelican Girls», γράφτηκε τόσο στα γαλλικά όσο και στα αγγλικά και έχει μεταφραστεί σε είκοσι πέντε γλώσσες. Αυτή την περίοδο εργάζεται πάνω στο πέμπτο της μυθιστόρημα και είναι υπότροφος του προγράμματος βοήθειας Jacqueline de Romilly στο Γαλλικό Ινστιτούτο Ελλάδος.
Η Νίνα Ράπη γράφει θεατρικά έργα, διηγήματα και δοκίμια. Τα έργα της έχουν παρουσιαστεί στο Λονδίνο, την Αθήνα, τη Νέα Υόρκη, την Οξφόρδη και την Ινδία και έχουν μεταφραστεί στα αγγλικά, ιταλικά, πολωνικά, σλοβακικά και γερμανικά. Στο έργο της περιλαμβάνονται τα «Splinters», «Angelstate», «Άγριες Νότες», «Reasons to Hide», «Kiss the Shadow», «Edgewise», «Lovers» και το λιμπρέτο «Raven Revisited». Η νέα της συλλογή διηγημάτων «Πεδίο Ροής» κυκλοφορεί από την Κάπα Εκδοτική, ενώ η προηγούμενη, «Κατάσταση Φούγκας», από τις εκδόσεις Κέδρος. Δοκίμιά της για τη γραφή, την αισθητική και τη σεξουαλικότητα έχουν δημοσιευθεί από τους εκδοτικούς οίκους Cambridge University Press, Routledge κ.ά. Έχει διδάξει θεατρική γραφή για πολλά χρόνια στο University of London και στο Greenwich University.
18 Φεβ 2026 19:30
Beaver Cooperativa – Μεγάλου Βασίλειου 46α, Αθήνα
Εκδήλωση στα αγγλικά & ελληνικά
Θα ακολουθήσει υπογραφή βιβλίων
Είσοδος ελεύθερη

Απόκριες 2026 στο Μοσχάτο
2026-02-18 19:30 - 21:30 | Πολιτιστικό Κέντρο Μοσχάτου Θεόδωρος Αγγελόπουλος, Κωνσταντινουπόλεως & Σολωμού, Μοσχάτο, Αττική, 18345, Greece
Ο Δήμος Μοσχάτου-Ταύρου σας προσκαλεί σε μια βραδιά γεμάτη τραγούδι, νοσταλγία και αυθεντικό αποκριάτικο κέφι! Την Τετάρτη 18 Φεβρουαρίου στις 19:30, στο Πολιτιστικό Κέντρο «Θεόδωρος Αγγελόπουλος» στο Μοσχάτο, διασκεδάζουμε με τη μοναδική Δέσποινα Τσολάκη, σε μια μουσική παράσταση με τραγούδια της παλιάς Αθήνας, οπερέτες, τραγούδια του κρασιού και αγαπημένες μελωδίες του ελληνικού κινηματογράφου! Μαζί της ο Κώστας Κονδύλης και σε ειδική εμφάνιση ο Σπύρος Μπιμπίλας, με εξαιρετικούς μουσικούς που θα απογειώσουν τη βραδιά! Είσοδος ελεύθερη.
Πολιτιστικό Κέντρο «Θεόδωρος Αγγελόπουλος» (Κωνσταντινουπόλεως & Σολωμού)
Φοράμε το χαμόγελό μας και ερχόμαστε να ζήσουμε μαζί τη μαγεία της Αποκριάς!
Σας περιμένουμε!

Η διακριτική γοητεία της μπουρζουαζίας στο Trise
2026-02-18 19:30 - 22:30 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
Κύκλος Προβολών CinéTRISÉ
Ζωές σε κίνηση, ζωές υπό πίεση
Οι τέσσερις επόμενες προβολές μας κινούνται γύρω από διαφορετικές μορφές μετακίνησης, εγκλωβισμού και πειθάρχησης: ανθρώπων που διασχίζουν σύνορα, ζωών που παγιδεύονται σε κοινωνικούς ρόλους και ταυτότητες, σωμάτων που εξαντλούνται σε καθεστώτα εργασίας και επιβίωσης, νεολαιών που μεγαλώνουν μέσα στον φόβο και τον εθνικισμό. Από τις διεθνείς διαδρομές της προσφυγιάς στο Human Flow, στην αστική αυτάρκεια που σατιρίζει ο Μπουνιουέλ, από την υπαρξιακή παγίδα του Woman in the Dunes μέχρι τη βίαιη κανονικότητα του This Is England, οι ταινίες αυτές δεν μιλούν για «μακρινούς άλλους». Μιλούν για τις υλικές, κοινωνικές και ιδεολογικές συνθήκες που διαμορφώνουν τις ζωές μας στο εδώ και στο τώρα. Μας ενδιαφέρει το σινεμά ως χώρος κοινής θέασης και σκέψης, όχι ως κατανάλωση. Ως αφορμή για να δούμε μαζί πώς η εξουσία, η ανισότητα και η απομόνωση παράγονται καθημερινά και πώς μπορούν να αμφισβητηθούν συλλογικά.
Σας καλούμε σε τέσσερις βραδιές συλλογικής προβολής και συζήτησης, τις Τετάρτες:
11/2: Human Flow – 2017 – Ai Weiwei (ِΑγγλικοί υπότιτλοι)
18/2: The Discreet Charm of the Bourgeoisie – 1972 – Luis Buñuel (Ελληνικοί υπότιτλοι)
25/2: Woman in the Dunes – 1964 – Hiroshi Teshigahara (Ελληνικοί υπότιτλοι)
4/3: This Is England – 2006 – Shane Meadows (Ελληνικοί υπότιτλοι)
Κάλεσμα 19:30
Έναρξη προβολής 20:00
Προβολή & Συζήτηση: Η διακριτική γοητεία της μπουρζουαζίας (1972)
Le Charme discret de la bourgeoisie του Luis Buñuel
Τετάρτη 18/2/2026 – 19:30
TRISE (Κολοκοτρώνη 31, Σύνταγμα)
Στα γαλλικά με ελληνικούς υπότιτλους
Η Διακριτική γοητεία της μπουρζουαζίας είναι μια από τις πιο αιχμηρές σάτιρες της αστικής κανονικότητας στην ιστορία του κινηματογράφου. Ο Luis Buñuel πέρα από το ότι γελοιοποιεί την ανώτερη τάξη, αποδομεί ολόκληρο το σύστημα αξιών, συνηθειών και αυτονόητων προνομίων που συγκροτούν την «ευπρεπή» κοινωνική ζωή. Μια ομάδα αστών προσπαθεί επανειλημμένα να δειπνήσει μαζί. Κάθε φορά κάτι απρόβλεπτο, παράλογο ή εφιαλτικό παρεμβαίνει και διακόπτει το σχέδιό τους. Όνειρα, φαντασιώσεις, στρατιωτικές παρελάσεις, νεκροί που επιστρέφουν, σκηνές βίας και εξευτελισμού εισβάλλουν στη φαινομενικά ήρεμη καθημερινότητά τους. Το φαγητό, σύμβολο κοινωνικής συνοχής και ευημερίας, μετατρέπεται σε διαρκώς αναβαλλόμενη υπόσχεση.
Ο Buñuel κινηματογραφεί μια τάξη που ζει μέσα σε έναν κλειστό κόσμο αυτάρκειας, όπου η εκμετάλλευση, η αποικιοκρατία, η καταστολή και η κοινωνική ανισότητα παραμένουν αόρατες ή φυσικοποιημένες. Οι ήρωές του δεν είναι «κακοί» με την απλοϊκή έννοια αλλά είναι φορείς μιας κανονικότητας που παρουσιάζεται ως αυτονόητη ενώ στηρίζεται στη βία και στον αποκλεισμό των άλλων. Σε μια εποχή όπου η ανισότητα βαθαίνει και η προνομιούχα κανονικότητα παρουσιάζεται ξανά ως μοναδικός δρόμος, η ταινία παραμένει εντυπωσιακά επίκαιρη. Μας καλεί να αναρωτηθούμε για τις ελίτ και για τις δικές μας καθημερινές συνήθειες, συμβιβασμούς και σιωπές.
Σας καλούμε σε μια συλλογική προβολή και συζήτηση.

Γιορτή Υιοθεσίας Αδέσποτων Ζώων στην Κηφισιά
2026-02-19 08:00 - 17:00 | Εμπορικό κέντρο ShoppingLand – Κηφισιά, Κολοκοτρώνη & Λεβίδου, Κηφισιά, Αττική, Greece
Γιορτή Υιοθεσίας Αδέσποτων Ζώων στην Κηφισιά
Με ιδιαίτερη χαρά σας προσκαλούμε το Σάββατο, 28 Φεβρουαρίου 2026, στο κέντρο της Κηφισιάς, στη συμβολή των οδών Παναγίτσας και Λεβίδου, σε μια μεγάλη γιορτή υιοθεσίας αδέσποτων ζώων, που πραγματοποιείται σε συνεργασία με το Φιλοζωικό Σύλλογο Αιγιαλείας, από τις 11:00 π.μ. – 17:00 μ.μ.. Είναι ιδιαιτέρως σημαντικό σε τέτοιου είδους διοργανώσεις να έχουμε όσο το δυνατόν μεγαλύτερη παρουσία εθελοντών του Δήμου Κηφισιάς, δίνοντας έτσι το στίγμα της σημασίας της συνεργασίας και του εθελοντισμού. Κάθε παρουσία είναι εξαιρετικά σημαντική για τα αδέσποτα ζώα του Δήμου μας στην προσπάθεια να βρουν ένα παντοτινό σπίτι.
Τοποθεσία: Παναγίτσας & Λεβίδου, Κηφισιά
Ημερομηνία: Σάββατο, 28 Φεβρουαρίου
Ώρα: 11:00 π.μ. – 17:00 μ.μ.

2ο Διεθνές Meeting Ρυθμικής Γυμναστικής στον Άγιο Δημήτριο
2026-02-19 08:00 - 2026-02-22 23:00 | Κλειστό Γυμναστήριο Αγίου Δημητρίου Γιώργος Πρίντεζης, Θεομήτορος 72, Άγιος Δημήτριος, Αττική, 17342, Greece
Για δεύτερη φορά στον Άγιο Δημήτριο, πραγματοποιείται μια διοργάνωση η οποία θα προσελκύσει εκατοντάδες αθλήτριες από την Ελλάδα αλλά και το εξωτερικό! Από τις 19 έως τις 22 Φεβρουαρίου 2026, στο Κλειστό Γυμναστήριο της Θεομήτορος Γιώργος Πρίντεζης, στον Άγιο Δημήτριο, το 2ο Διεθνές Τουρνουά Ρυθμικής Γυμναστικής EUPHORIA CUP, θα αναδείξει τα Νότια Προάστια και θα δώσει την ευκαιρία σε όλους να θαυμάσουν ένα από τα ωραιότερα και εντυπωσιακότερα Ολυμπιακά αθλήματα .
Η είσοδος θα είναι ελεύθερη για το κοινό.
Το Euphoria Cup πραγματοποιείται για 2η φορά , υπό την αιγίδα του Υπουργείου Παιδείας, Θρησκευμάτων και Αθλητισμού , της Περιφέρειας Αττικής και του Ελληνικού Οργανισμού Τουρισμού (ΕΟΤ) με συνδιοργανωτή τον Γ.Π.Ο ΡΥΘΜΙΚΗ ΚΙΝΗΣΗ και την ευγενική παραχώρηση του γηπέδου από τον Δήμο Αγίου Δημητρίου.
Χορηγοί είναι οι : InaEssentials , My market Local Αγίου Δημητρίου 171, PIZZA FAN, MEGA Disposables SA, Τρομερό Παιδί – αρτοποιείο , Αγορά Σπανογιάννη, ΚΥΠΕΛΛΑ ΝΙΚΗ Α.Β.Ε.Ε. , Ορίζων Ασφαλιστική, ELVIRA STYLE-elvira leotards, AUTOGREKA Cars, Nails spa bar, Aroma 112 and more, Όμιλος Αναστασιάδης, Ίδρυμα Ευγενία Αναστασιάδου Σμυρναίου.

Digital Inclusion Day 2026 στο Σεράφειο
2026-02-19 09:00 - 17:00 | Σεράφειο Δήμου Αθηναίων, Πειραιώς & Πέτρου Ράλλη, Αθήνα, Αθήνα, 11854, Greece
Το Σεράφειο του Δήμου Αθηναίων φιλοξενεί το Digital Inclusion Day 2026, μια δωρεάν ημερίδα του Job Center του Δήμου Αθηναίων, αφιερωμένη στην ψηφιακή συμπερίληψη, την υπεύθυνη αξιοποίηση της Τεχνητής Νοημοσύνης (AI) και την ισότιμη πρόσβαση όλων στην αγορά εργασίας.
Η διοργάνωση δημιουργεί έναν ανοιχτό χώρο διαλόγου, γνώσης και πρακτικής υποστήριξης γύρω από τις προκλήσεις και τις ευκαιρίες της ψηφιακής εποχής, φέρνοντας κοντά άτομα από ευάλωτες κοινωνικές ομάδες, εργασιακούς συμβούλους, κοινωνικούς φορείς, επιχειρήσεις, στελέχη ανθρώπινου δυναμικού και επαγγελματίες της ψηφιακής μετάβασης. Στόχος της ημερίδας είναι η ενίσχυση των ψηφιακών δεξιοτήτων, η προώθηση της υπεύθυνης χρήσης της Τεχνητής Νοημοσύνης και η διασφάλιση ίσων ευκαιριών συμμετοχής όλων στην αγορά εργασίας. Παράλληλα, θα υπάρχει δυνατότητα διαδικτυακής παρακολούθησης (live streaming), διευρύνοντας την πρόσβαση στο περιεχόμενο της εκδήλωσης.
Το έργο υλοποιείται από την Αναπτυξιακή Αθήνας στο πλαίσιο του Περιφερειακού Επιχειρησιακού Προγράμματος «Αττική 2021–2027», με συγχρηματοδότηση από το Ευρωπαϊκό Κοινωνικό Ταμείο+.
Περισσότερες πληροφορίες εδώ.
Ημερομηνία: Πέμπτη, 19 Φεβρουαρίου 2026
Ώρα: 09:00 – 17:00
Τοποθεσία: Πολυχώρος Εκδηλώσεων, Σεράφειο
Είσοδος: Ελεύθερη, με προεγγραφή εδώ.
